b'\n_START_ARTICLE_\nKlaip\xc4\x97dos mokytoj\xc5\xb3 seminarija\n_START_PARAGRAPH_\nKlaip\xc4\x97dos mokytoj\xc5\xb3 seminarija \xe2\x80\x93 mokytoj\xc5\xb3 seminarija Klaip\xc4\x97doje, rengusi prad\xc5\xbeios mokykl\xc5\xb3 mokytojus, mokan\xc4\x8dius lietuvi\xc5\xb3 kalb\xc4\x85, dab. H. Manto g. name, kuriame veikia restoranas \xe2\x80\x9eL\xc5\xabja\xe2\x80\x9c.\n_START_SECTION_\nIstorija\n_START_PARAGRAPH_\nOficialiai \xc4\xafsteigta 1902 m. Karalien\xc4\x97s mokytoj\xc5\xb3 seminarijos aukl\xc4\x97tini\xc5\xb3 iniciatyva, prad\xc4\x97jo veikti 1903 m. I\xc5\xa1 prad\xc5\xbei\xc5\xb3 \xc4\xaf seminarij\xc4\x85 buvo priimami baigusieji dvimet\xc4\xaf Klaip\xc4\x97dos preparandum\xc4\x85 (1913 m. jis prijungtas prie seminarijos, 1925 m. jo vietoje \xc4\xafsteigta Klaip\xc4\x97dos spartesnioji mokykla), nuo 1925 m. \xe2\x80\x93 baigusieji gimnazij\xc4\x85. Seminarijoje mokslas truko 3 (neilgai \xe2\x80\x93 4) metus, d\xc4\x97styta pedagogika, psichologija, visi mokyklose mokomi dalykai (lietuvi\xc5\xb3 kalba tik iki 1909 m.) ir j\xc5\xb3 mokymo metodika, u\xc5\xbesienio kalbos (pranc\xc5\xabz\xc5\xb3, v\xc4\x97liau ir angl\xc5\xb3), muzikos teorija, t. p. smuikuoti, vargonuoti. _NEWLINE_Nuo 1923 m. \xc4\xaf seminarij\xc4\x85 buvo priimami tik abi Klaip\xc4\x97dos kra\xc5\xa1to oficialias kalbas (lietuvi\xc5\xb3 ir vokie\xc4\x8di\xc5\xb3) mokantieji, lietuvi\xc5\xb3 kalbai skirtos 6\xe2\x80\x937 m. savaitin\xc4\x97s pamokos. 1925 m. Klaip\xc4\x97dos direktorijos nutarimu reikalauta seminarijoje d\xc4\x97styti Lietuvos Respublikos istorij\xc4\x85, geografij\xc4\x85, pedagoginius kursus. Seminarijos absolventams mokytojo kvalifikacija b\xc5\xabdavo suteikiama 1\xe2\x80\x932 m. i\xc5\xa1dirbus mokykloje, i\xc5\xa1laikius baigiamuosius egzaminus. Seminarij\xc4\x85 baig\xc4\x97 29 pedagog\xc5\xb3 laidos, 600\xe2\x80\x93700 mokytoj\xc5\xb3._NEWLINE_Lietuvos Respublikos vyriausybei nutarus pradini\xc5\xb3 mokykl\xc5\xb3 mokytojus rengti pedagoginiuose institutuose, 1936 m. Klaip\xc4\x97dos mokytoj\xc5\xb3 seminarija u\xc5\xbedaryta, jos pastate \xc4\xafkurtas Klaip\xc4\x97dos pedagoginis institutas.\n_START_SECTION_\nD\xc4\x97stytojai\n_START_PARAGRAPH_\nSeminarijoje d\xc4\x97st\xc4\x97 lietuvi\xc5\xb3 kult\xc5\xabros veik\xc4\x97jai Martynas Emilis Nauburas, E. Kairys, Georgas Storosta, J. Stragys, Martynas Mertinaitis.\n_START_SECTION_\nAukl\xc4\x97tiniai\n_START_PARAGRAPH_\nKlaip\xc4\x97dos mokytoj\xc5\xb3 seminarij\xc4\x85 baig\xc4\x97 Klaip\xc4\x97dos kra\xc5\xa1to visuomen\xc4\x97s veik\xc4\x97jai Mikas \xc5\xa0la\xc5\xbea, Eduardas Simaitis, E. Bajoras, Jurgis Lampsatis, Martynas Purvinas, Jonas Purvinas, Jonas U\xc5\xbepurvis.'